### 7.      Ansøgning om låneoptagelse med kommunegaranti - Lejerbo Kalundborg, afd. 178-0

**Åbent**

Sagsnr.: 326-2016-54147       J.nr.: 03.11.08           Dokumentnr.:
326-2016-373460

**Sagstype**

Beslutning.

**Resume og sagens baggrund**

Lejerbo søger om godkendelse af optagelse at et nyt
realkreditlån på 1.200.000 kr. til brug for forbedringer og ekstraordinære
renoveringsarbejder i afd. 178-0, som er almene ældreboliger beliggende
Elledvænget, [adresse] og Røsnæsvej i Kalundborg.  Realkredit Danmark kræver
100 % garanti for lånet, hvilket der ligeledes søges om.

Et alment boligselskab skal have kommunalbestyrelsens
godkendelse til låneoptagelse, men det kan uddelegeres til administrationen,
hvilket det er i Kalundborg Kommune. Kommunegarantier skal dog altid godkendes
af Kommunalbestyrelsen, hvorfor begge ansøgninger fremsendes til godkendelse i
kommunalbestyrelsen.

Lovhjemmel: Almenboligloven.

**Indstillinger**

Direktøren indstiller, at

1. Kommunalbestyrelsen
godkender låneoptagelse af 30-årigt kontantlån/annuitetslån på 1.200.000 kr.
med fast rente, uden afdragsfrihed, jf. almenboliglovens § 29, stk. 1.

2. Kommunalbestyrelsen
godkender, at der gives 100 % garanti for lånet, jf. almenboliglovens § 98.

3. godkendelsen er
betinget af, at der forinden igangsætningen er indhentet de evt. nødvendige
tilladelser, jf. bygningsreglementet, lokalplaner mv.

**Behandling**

Økonomiudvalget, Kommunalbestyrelsen.

**Sagsfremstilling**

Lejerbo søger om at optage et 30-årigt kontantlån på
1.200.000 kr. med fast rente. Lånet giver ikke mulighed for afdragsfrihed.
Realkredit kræver 100 % garanti, da den nuværende belåning allerede overstiger
80 % af afdelingens markedsværdi.

Afdelingen består af 28 almene ældreboliger, og følgende
arbejder ønskes udført:

|  |  |
| --- | --- |
| Elledvænget: | Facadepartierne udskiftes til energiruder og ekstra isolering af ældre og utidssvarende vinduesbrystninger. Projektet forventes at give besparelse på varmeudgiften, da de nuværende facader er ældre og dårligt isolerede. |
| [adresse]:    [adresse]: | Der installeres varmepumper (luft til luft) som et tilskud til den eksisterende el-varme, hvilket forventes at give besparelse på varmeudgiften.  2 gamle udtjente oliefyr udskiftes med varmepumper (luft til vand), hvilket forventes at give besparelse på varmeudgiften. |

De samlede anlægsudgifter er budgetteret til 1.400.000 kr.
incl. låneomkostninger, som finansieres således:

|  |  |  |
| --- | --- | --- |
| Realkreditlån | 1.200.000 kr. |  |
| Tilskud fra dispositionsfond | 100.000 kr. |  |
| Egne henlæggelser | 100.000 kr. |  |
| I alt | 1.400.000 kr. |  |

Lejeforhøjelsen som følge af låneoptagelsen er iflg.
ansøgningen oplyst til 4,33 %. Lejeforhøjelse under 5 % kræver ikke godkendelse
af kommunalbestyrelsen.

Godkendelse af låneoptagelse (pantsætning) sker jf.
almenboliglovens § 29.

Økonomistaben har desuden påset, at projektet, herunder
låneoptagelsen og lejeforhøjelsen, er godkendt på et ekstraordinært
afdelingsmøde den 4. juli 2016 og på et ekstraordinært organisationsmøde den
12. oktober 2016.

**Økonomiske konsekvenser**

Kommunegarantier, der ydes med hjemmel i almenboligloven,
medregnes ikke i kommunens låneramme. Garantien får kun bevillingsmæssige
konsekvenser for kommunen, såfremt boligselskabet ikke er i stand til at betale
lånet.

**Økonomiudvalgets møde den 23.
november 2016:**

Anbefales.